Vjerujem da i ptice na grani pjevaju o predsjedničkim izborima koji se polako zahuktavaju u Hrvatskoj. Iako aktualna predsjednica Kolinda Grabar-Kitarović još uvijek nije objavila kandidaturu, ona je vrlo izvjesna i taj podatak i nije previše iznenađujuć. Ono što jest iznenađujuće jesu kandidature Zorana Milanovića i Miroslava Škore koji osvajaju srca ne samo onih “klasičnih” birača, već i interneta – iako oni sami ne rade ništa po tom pitanju.

Predsjednička utrka uvelike se odvija i na Redditu, gdje su se korisnici podijelili u nekoliko subreddita posvećenih predsjedničkim kandidatima Miroslavu Škori i Zoranu Milanoviću. Za one koji nisu upoznati s Redditom, najlakše ga je zamisliti kao skup raznih tematskih foruma – subreddita na kojima možete sudjelovati u raspravama i dijeliti sadržaje, ukratko. Dok Zorana možete podržati na the_zoki, pobornici Škore i memova o njemu okupljaju se na subredditu imena milo_moje. U trenutku pisanja ovog teksta the_zoki broji 279, a milo_moje oko 380 članova. Također, Milanovićev subreddit je nastao prvi, iako je Škorin veći.

Nisu to neke brojke u odnosu na r/croatia koji prati oko 50 tisuća korisnika na Redditu, ali sama brojka aktivnih članova jednog subreddita ne znači ništa. Naime, Reddit sve više postaje “generator” sadržaja iz kojeg se, u ovom slučaju memovi, prelijevaju na druge platforme (ili portale poput ovog) te samim time dosežu mnogo veći broj ljudi nego prvotna objava. Velike su šanse da je ogroman dio memova i zanimljivosti koje vidite na Facebooku i Instagramu nastao na Redditu, a nakon što je tamo postao popularan došao je i do drugih društvenih mreža.

Osobno još nisam odabrao preferiram li više Milo ili Zokija, ali svakako mogu reći da obje stranice nude neke vrlo zanimljive prijedloge i memove. Dok se the_zoki prvenstveno bavi nagovještavanjem trijumfalnog povratka Zorana Milanovića pošto se od premijerske pozicije povukao iz politike, milo_moje veliča Škoru kao osobu koja će spasiti Hrvatsku revolucionarnim idejama. Uvelike se to temelji na politici samog Škore, koji planira predsjedniku vratiti ovlasti koje nema još od Tuđmana.

Nije sve u memovima – ili jest?

Tijekom posljednjih nekoliko tjedana kandidaturu za mjesto Predsjednika Republike Hrvatske uz Škoru i Zokija najavilo je još nekoliko kandidata, a njihov broj u ovom trenutku iznosi 8. Ipak, od svih njih samo se Škoro i Milanović kvalitetno bore na Redditu, iako će im na izborima društvo praviti i vjerojatno najveći mem od čovjeka u Hrvatskoj, Ivan Pernar, čiji subreddit the_pernar nije aktivan već dugo. Postoji i Reddit zajednica fanova Kolinde imena Cokolinda, ali aktivnost na njemu neusporediva je s onom koju uživaju Zoki i Škoro.

Sličnosti između poznatog subreddita the_Donald i domaćih verzija su donekle očite iz imena, ali na sreću na subredditu Milanovića nema poziva na nasilje ili sličnih agresivnih tema, osim ako ne brojite one koje su usmjerene protiv drugih kandidata. Ipak, očito je kako i domaći tvorci memova prate sve što se događa u svijetu, a domaći predsjednički izbori pravo su vrijeme za kvalitetan meme sadržaj na račun kandidata.

Zanimljivo je kako se paralela s Trumpom može proširiti i na stranu Škore, budući da obojica dolaze iz industrije zabave i politički su desno opredijeljeni. Jasno, ovo za posjetitelje Reddita i drugih mreža ne znači ništa, ali sigurno je da nas Škoro zabavlja ne samo pjesmama, nego i memovima – iako on sam o tome pojma nema.

Politički memovi su u Hrvatskoj zapravo začuđujuće popularni, a satirične stranice poput našeg bivšeg sugovornika Ja Zmaj svakodnevno proizvode zanimljiv satiričan sadržaj koji je istovremeno pametan i promišljen te daje dobru društvenu kritiku nad kojom se možemo često i zamisliti. Do sada su u hrvatskoj politici memovi bili manje ili više loši, a svi znamo za aferu oko stranice Uživo iz Zagrebačkih Tramvaja koja je prodana HDZ-u te počela stvarati vrlo susramne sadržaje u jeku političke kampanje 2015. godine.

Ipak, iako ovo nije prvi put da se radi o memovima kako bi se ukazalo na nešto što se događa u politici, morate priznati da su ovi memovi jednostavno bolji na svaki način nego oni na koje inače znamo naletjeti na Facebooku i ispod kojih komentiraju naše majke i tetke. Samo ovo postignuće pokazuje koliko smo napredovali.

Zanimljivo je također da memove većinom stvara zajednica aktivna na Redditu, Twitteru i drugim internetskim lokacijama koja je u medijima poznata također i kao grupa ljudi koji ne izlaze previše na izbore. Ipak, bilo bi glupo reći da se ovdje radi samo o “klincima koji vole memove”, jer Reddit ne funkcionira baš tako, već su općenito korisnici Reddita osobe koje su u prosjeku bolje upoznate s tehnologijom i ne preferiraju one “klasične” društvene mreže toliko, barem iz mog iskustva.

Činjenica je da su ljudi koji će dijeliti Škoro memove na Redditu isti oni kojima bi Škoro volio pristupiti da mu daju glas – je li taj glas stigao zbog Reddita ili nečeg drugog apsolutno ga neće biti briga.

Po svemu sudeći, moramo se pitati jesu li Škoro i Milanović možda samo svojim postojanjem i činjenicom da su “memabilni” učinili više za izlaznost mladih na izbore nego Hrvatska država desetljećima reklamiranja na televiziji i radiju?

Tko će domemiti do Pantovčaka?

Možda na ovaj tekst i sveukupnu fascinaciju memovima ne treba gledati suviše ozbiljno, ali ako uzmemo u obzir da se ovdje radi o potencijalnim glasačima koji su sami osmislili svoju kampanju za političara bez ijednog očitog razloga, nikako ne možemo zanemariti utjecaj internetskih zajednica i na ishod izbora.

Osobno bih volio da ove zajednice i subredditi narastu što je moguće više i stvore još više dobrog sadržaja kao i što veći broj domaćih meme stranica. No ako ćete odluku o odabiru na izborima donijeti sudeći po Redditu i memovima, a ne na temelju toga tko što nudi za ovu funkciju (koja ionako nema prevelike ovlasti), možda je upravo to ono što treba ovoj državi – prvi predsjednik odabran zbog memova!